REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/155-13

18. april 2013. godine

B e o g r a d

ZAPISNIK

22. SEDNICE ODBORA ZA ZAŠTITU ŽIVOTNE SREDINE,

ODRŽANE 18. APRILA 2013. GODINE

Sednica je počela u 10,05 časova.

Sednicom je predsedavala Milica Vojić Marković, predsednik Odbora.

Sednici su prisustvovali članovi Odbora: Aleksandra Tomić, Željko Sušec, Zoran Bojanić, Jelena Mijatović, Biljana Ilić Stošić, Gordana Čomić, Dejan Nikolić, Ivan Karić, Živojin Stanković, Ivana Dinić, Judita Popović, Jelena Travar Miljević i Konstantin Arsenović.

Sednici su prisustvovali zamenici člana Odbora: Mile Spirovski, (zamenik Zorana Bojanića) i Biljana Hasanović Korać (zamenik Vladimira Gordića).

Sednici nisu prisustvovali članovi Odbora: Vladimir Gordić, Ljuban Panić i Zoran Vasić (niti njegov zamenik).

Iz Ministarstva energetike, razvoja i zaštite životne sredine, sednici su prisustvovali: Zorana Mihajlović, ministar, Mirko Grubišić i Hranislav Stojanović, pomoćnici ministra, Zoran Ibrović, načelnik, Mirjana Knežević, savetnik, i direktor Zavoda za zaštitu prirode, Aleksandar Dragišić.

Na predlog predsednika Odbora (sa 10 glasova za, a jedan član Odbora nije glasao), usvojen je sledeći

D n e v n i r e d :

1. Informacija o radu Ministarstva energetike, razvoja i zaštite životne sredine za period novembar i decembar 2012. i januar 2013. godine i
2. Razno.

Pre prelaska na razmatranje utrvrđenog dnevnog reda, Odbor je, bez primedaba, sa 10 glasova za (jedan član Odbora nije glasao), usvojio:

- Zapisnik 20. sednice Odbora, održane 19. marta 2013. godine i

- Zapisnik 21. sednice Odbora, održane 23. marta 2013. godine.

Prva tačka dnevnog reda - **Informacija o radu Ministarstva energetike, razvoja i zaštite životne sredine za period novembar i decembar 2012. i januar 2013. godine**

Zorana Mihajlović, ministar Ministarstva energetike, razvoja i zaštite životne sredine, istakla je da su i dalje prioriteti rada ovog ministarstva dugoročno rešavanje, pre svega, problema „crnih rupa“, redefinisanje i strategija otpada, razgovor o regionalnim i lokalnim deponijama, kao i pitanje reciklažne industrije. Naglasila je da je problem dugova za reciklažnu industriju rešen razgovorom sa predstavnicima reciklažne industrije i Ministarstvom finansija, i to emitovanjem obveznica, s čim su se saglasili predstavnici reciklažne industrije. Osim toga, pitanje dugovanja Fonda za zaštitu životne sredine, koji je ugašen, biće rešen zakonom o javnom dugu, koji je u pripremi. Ministar je istakla da i dalje ostaje kao problem pitanje ubiranja određene ekološke takse i dalje preusmeravanje novca ka opštinama i lokalnim samoupravama, o čemu se razgovara sa Ministarstvom finansija, kako bi se našao način da novac koji stiže u budžet bude raspoređen lokalnim samoupravama. Naglasila je, u svom izlaganju, da su u ovom periodu, usvojene izmene Zakona o vazduhu, a da su u pripremi izmene i dopune zakona o ambalaži i ambalažnom otpadu i biocidnim proizvodima, a da će uskoro biti u proceduri zakon o zaštiti prirode, zakon o zaštiti životne sredine i zakon o otpadu, odnosno upravljanju otpadom, a očekuje se izmena članova zakona, koji se odnose na Fond za zaštitu životne sredine. Osim toga, naglasila je ministar, trenutno se ulažu napori da se napravi efikasnija inspekcijska služba, jer je jedan od prioriteta uspostavljanje efikasnije kontrole i nadzora. Ministar je informisala Odbor da je u Ministarstvu formirana grupa za KFW, koja radi na projektima za vodu, kanalizaciju, otpadne vode, koji su finansirani od strane nemačka KFW banke. Pripremaju se i drugi projekti koji se odnose na obnovljive izvore energije i energetsku efikasnost. Posebno je istakla problem koji još uvek nije rešen, a odnosi se na tretiranje farmaceutskog i opasnog otpada, kao i industrijskog otpada, jer izvozom tog otpada Srbija gubi preko 25 miliona evra godišnje. Dodatni problem je što samo jedna kompanija u Srbiji skuplja tu vrstu otpada. Ministar je naglasila da je u planu Ministarstva da se formira nacionalna laboratorija za hemikalije i životnu sredinu.

U diskusiji koja je usledila, učestvovali su: Milica Vojić Marković, Zorana Mihajlović, Mirko Grubišić i Zoran Ibrović.

Postavljeno je pitanje monitoringa vode, vazduha i zemljišta, kao i pitanje rešavanja zagađenja u Zajači, s obzirom da ne postoje nulta merenja, a u rešavanje problema bi trebalo uključiti i Ministarstvo zdravlja. Osim toga, postavljeno je pitanje zbog čega nema podataka iz Agencije za zaštitu od jonizujućeg zračenja i nuklearne bezbednosti, i zašto nema monitoringa.

Što se tiče rešavanja problema Zajače, odgovoreno je da je Ministarstvo pripremilo tzv. dva programa, od kojih je prvi urgentan i Ministarstvo će raspisati javni poziv za delimičnu remedijaciju zemljišta, a drugi program, koji je trajan, realizovaće se preko IPA i Svetske banke, gde je obezbeđeno finasiranje i to će biti trajno rešavanje pitanja Zajače. Istaknuto je i da je formirana zajednička grupa sa Ministarstvom zdravlja, kao i da je napravljen akcioni plan, da se uključila i Svetska zdravstvena organizacija, pa će uskoro biti izvršena analiza krvi, pre svega, dece u Zajači, kako bi se dobili odgovarajući podaci. Rečeno je da se problemu Zajače pristupa vrlo ozbiljno, posebno što prilikom deponovanja materijala, sva procedna voda odlazi u podzemne vode i vodotokove, i da se proces merenja i monitoringa mora odvijati kontinuirano i ubrzano, kao i da je potrebno postaviti barijere, kako bi se sprečilo dalje odlivanje arsena, nikla i drugih teških metala u podzemne vode i vodotokove. Što se tiče monitoringa, rečeno je da je pripremljen plan početka rada procedure merenja nultog stanja i trenutne situacije. Predviđen je monitoring površinskih voda, podzemnih voda, zemljišta, kao i izrada obodnih kanala za prihvat atmosferskih i procednih voda. Naglašeno je i da nemamo kvalitetan monitoring zemljišta i da je to nedopustivo, s obzirom da imamo potencijale, stručnjake i merne instrumente.

U diskusiji je izraženo zadovoljstvo time što je mnogo toga započeto u Ministarstvu i što se ozbiljno razmišlja o rešavanju problema.

Odbor je, bez primedbi, doneo zaključak da prihvati Informaciju o radu Ministarstva energetike, razvoja i zaštite životne sredine za period novembar i decembar 2012. i januar 2013. godine.

Druga tačka dnevnog reda – **Razno**

Predsednik Odbora informisala je članove Odbora da će se, povodom Dana planete Zemlje, 22. aprila 2013. godine, održati Okrugli sto na temu „Učešće javnosti u donošenju odluka“, i pozvala ih, kao i predstavnike Ministarstva i Zavoda za zaštitu prirode da učestvuju u radu Okruglog stola.

Osim toga, predsednik Odbora je podsetila članove Odbora da su dobili informacije, u kojima opštine obaveštavaju Odbor o usvojenim deklaracijama protiv GMO.

Sednica je završena u 10, 35 časova.

SEKRETAR PREDSEDNIK

Milica Bašić Milica Vojić Marković